PRIJEDLOG

Na temelju članka 289. stavka 7. Zakona o socijalnoj skrbi (Narodne novine 18/22, 46/22, 119/22, 71/23 i 156/23) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na \_\_\_\_\_\_\_ sjednici, \_\_\_\_\_\_\_\_\_\_\_\_\_, donijela je

**ODLUKU**

**o socijalnoj skrbi**

**I. OPĆE ODREDBE**

**Članak 1.**

Ovom se odlukom utvrđuju novčane naknade i socijalne usluge Grada Zagreba koje, osim prava što ih osigurava Republika Hrvatska na osnovi Zakona o socijalnoj skrbi (u daljnjem tekstu: Zakon), osigurava Grad Zagreb, te uvjeti i postupak njihova ostvarivanja.

**Članak 2.**

Izrazi koji se koriste u ovoj odluci, a imaju rodno značenje, odnose se jednako na muški i ženski rod.

**Članak 3.**

Novčane naknade i socijalne usluge utvrđene ovom odlukom, mogu ostvariti:

- državljani Republike Hrvatske s prijavljenim prebivalištem u Gradu Zagrebu;

- azilanti i stranci pod supsidijarnom zaštitom s prijavljenim prebivalištem u Gradu Zagrebu;

- stranci pod privremenom zaštitom i članovi njihovih obitelji te članovi obitelji azilanata i članovi obitelji stranaca pod supsidijarnom zaštitom koji zakonito borave u Republici Hrvatskoj, a kojima je međunarodna zaštita odobrena sukladno zakonu kojim se uređuje međunarodna i privremena zaštita;

- stranci sa stalnim boravkom i dugotrajnim boravištem u Gradu Zagrebu;

- osobe bez državljanstva s privremenim i stalnim boravkom i dugotrajnim boravištem u Gradu Zagrebu;

- stranci s utvrđenim statusom žrtve trgovanja ljudima, kojima je odobren privremeni boravak u Gradu Zagrebu.

Uvjeti državljanstva, prebivališta i boravka iz stavka 1. ovoga članka ne primjenjuju se na ostvarivanje sljedećih socijalnih usluga:

- prehrane u pučkoj kuhinji;

- besplatne godišnje pretplatne karte ZET-a redovitim učenicima i redovitim studentima bez prijavljenog prebivališta u Gradu Zagrebu koji se školuju na području Grada Zagreba i rješenjem nadležnog tijela im je priznato pravo na uslugu smještaja u ustanovi socijalne skrbi na području Grada Zagreba ili udomiteljskoj obitelji na području Grada Zagreba ili im je priznato pravo na uslugu organiziranog stanovanja na području Grada Zagreba;

- besplatne mjesečne pretplatne karte ZET-a žrtvama nasilja u obitelji;

- smještaja beskućnika.

**II. NOVČANE NAKNADE I SOCIJALNE USLUGE**

**Članak 4.**

Novčane naknade i socijalne usluge koje osigurava Grad Zagreb su:

**1. NOVČANE NAKNADE**

- novčana naknada umirovljenicima;

- novčana naknada za plaćanje premije dopunskoga zdravstvenog osiguranja korisnicima novčane naknade umirovljenicima;

- novčana naknada korisnicima doplatka za pomoć i njegu i korisnicima osobne invalidnine;

- novčana naknada korisnicima inkluzivnog dodatka;

- novčana naknada osobama kojima je priznato pravo na status roditelja njegovatelja ili status njegovatelja;

- novčana naknada za osobne potrebe (džeparac) korisnicima doma za starije osobe;

- novčana naknada korisnicima prava na nacionalnu naknadu za starije osobe;

- novčana naknada korisnicima prava na doplatak za djecu bez jednog roditelja;

- naknada za troškove stanovanja;

- novčana naknada hrvatskim braniteljima iz Domovinskog rata u povodu blagdana Uskrsa i Božića;

- naknada za troškove stanovanja korisnicima prava na novčanu naknadu za nezaposlene hrvatske branitelje iz Domovinskog rata i članove njihovih obitelji.

**2. SOCIJALNE USLUGE**

- pomoć djeci u mliječnoj hrani;

- pomoć u obiteljskim paketima;

- ljetovanje;

- prehrana u pučkoj kuhinji;

- besplatna pretplatna karta ZET-a;

- smještaj;

- pomoć u kući;

- savjetovanje sa stručnom podrškom;

- podmirenje pogrebnih troškova.

**Članak 5.**

Visinu novčanih naknada i socijalnih usluga iz članka 4. točke 1. alineja 1., 2., 3., 4., 5., 6., 7., 8., 10. i 11. te točke 2. alineja 1., 2., 3., 4., 6., 7. i 8. ove odluke za svaku godinu utvrđuje gradonačelnik Grada Zagreba.

Korisnicima novčane naknade iz članka 4. točke 1. alineja 1., 3., 4., 5., 6., 7. i 8. ove odluke može se isplatiti novčani iznos u povodu blagdana Uskrsa (uskrsnica) i Božića (božićnica), sukladno proračunskim mogućnostima, o čemu odlučuje gradonačelnik.

Korisnici naknade za troškove stanovanja mogu ostvariti, jedanput godišnje, pomoć u obliku energetskog paketa koji sadrži: rasvjetna tijela (štedne žarulje), materijal za brtvljenje, trake za vrata s četkicom, termometre i slično, sukladno proračunskim mogućnostima, o čemu odlučuje gradonačelnik.

Korisnici pomoći u obiteljskim paketima, prehrane u pučkoj kuhinji i pomoći djeci u mliječnoj hrani mogu ostvariti, za svako dijete do navršenih 12 godina života, pomoć u prigodnim dječjim paketima povodom blagdana Uskrsa i Svetog Nikole, sukladno proračunskim mogućnostima, o čemu odlučuje gradonačelnik.

Pomoć iz stavka 4. ovoga članka mogu ostvariti i djeca hrvatskih branitelja iz Domovinskog rata koja žive u kućanstvu čiji mjesečni prihodi po članu kućanstva u prethodnoj kalendarskoj godini ne prelaze iznos od 70 % proračunske osnovice u Republici Hrvatskoj.

Iznos priznatih novčanih naknada iz članka 4. točke 1. alineja 1., 2., 3., 4., 5., 6., 7., 8., 10. i 11., svake godine usklađuje se bez donošenja novog rješenja, odlukom gradonačelnika Grada Zagreba.

**Članak 6.**

Novčane naknade i socijalne usluge utvrđene ovom odlukom ne mogu se prenositi na drugu osobu niti nasljeđivati.

Dospjele novčane naknade koje nisu isplaćene do smrti korisnika isplatit će se nasljednicima korisnika, prema zakonu kojim se uređuje nasljeđivanje.

Korisnik može istodobno ostvariti više pojedinačnih novčanih naknada i socijalnih usluga iz ove odluke, ako njihovo ostvarivanje ne proturječi svrsi za koju je namijenjeno, osim ako ovom odlukom nije drugačije određeno.

Pod prihodima se smatraju prihodi propisani Zakonom.

Korisnicima novčane naknade umirovljenicima, pomoći djeci u mliječnoj hrani, pomoći u obiteljskim paketima, prehrane u pučkoj kuhinji i pomoći u kući u prihod se ne uračunavaju novčana sredstva na računima koji su blokirani ovršnom ispravom.

**III. UVJETI OSTVARIVANJA NOVČANIH NAKNADA I SOCIJALNIH USLUGA**

**1. NOVČANE NAKNADE**

**NOVČANA NAKNADA UMIROVLJENICIMA**

**Članak 7.**

Novčanu naknadu umirovljenicima mogu ostvariti umirovljenici koji imaju prijavljeno prebivalište u Gradu Zagrebu najmanje pet godina neprekidno prije podnošenja zahtjeva, a čiji su ukupni prihodi jednaki ili manji od 350,00 eura mjesečno.

**Članak 8.**

Umirovljenici iz članka 7. ove odluke svrstavaju se u četiri skupine:

- I. skupina - umirovljenici čiji su ukupni prihodi jednaki ili manji od 190,00 eura mjesečno;

- II. skupina - umirovljenici čiji ukupni prihodi iznose od 190,01 eura do 250,00 eura mjesečno;

- III. skupina - umirovljenici čiji ukupni prihodi iznose od 250,01 eura do 300,00 eura mjesečno;

- IV. skupina - umirovljenici čiji ukupni prihodi iznose od 300,01 eura do 350,00 eura mjesečno.

Osobe na smještaju u pravnoj osobi ili kod fizičke osobe koja obavlja djelatnost socijalne skrbi ostvaruju novčanu naknadu iz članka 7. ove odluke ako ne ostvaruju novčanu naknadu iz članka 18. ove odluke.

Osobama u istražnom zatvoru ili na izdržavanju kazne zatvora te osobama koje borave u inozemstvu u neprekidnom trajanju od 2 mjeseca prestaje novčana naknada umirovljenicima.

Ako obiteljsku mirovinu koristi više osoba, novčanu naknadu umirovljenicima može, po ispunjenju uvjeta, ostvariti svaki korisnik obiteljske mirovine.

**Članak 9.**

Novčana naknada umirovljenicima isplaćuje se korisniku svaki mjesec u visini i prema uvjetima iz članka 8. ove odluke, do kraja tekućeg mjeseca, a može se isplatiti i opunomoćeniku, na temelju ovjerene punomoći.

Korisniku iz članka 7. ove odluke ne prestaje isplata novčane naknade umirovljenicima za protekli mjesec ako se nalazio na bolničkom liječenju, što dokazuje odgovarajućom medicinskom dokumentacijom.

**Članak 10.**

Korisniku čiji ukupni prihod prelazi iznos iz članka 7. ove odluke prestaje novčana naknada umirovljenicima.

**NOVČANA NAKNADA ZA PLAĆANJE PREMIJE DOPUNSKOGA ZDRAVSTVENOG OSIGURANJA KORISNICIMA NOVČANE NAKNADE UMIROVLJENICIMA**

**Članak 11.**

Novčanu naknadu za plaćanje premije dopunskoga zdravstvenog osiguranja korisnicima novčane naknade umirovljenicima mogu ostvariti korisnici novčane naknade umirovljenicima kojima je ta novčana naknada utvrđena rješenjem gradskog upravnog tijela nadležnog za poslove socijalne zaštite (u daljnjem tekstu: Ured) ako ne ostvaruju pravo na plaćanje premije dopunskoga zdravstvenog osiguranja iz sredstava državnog proračuna.

**NOVČANA NAKNADA KORISNICIMA DOPLATKA ZA POMOĆ I NJEGU I KORISNICIMA OSOBNE INVALIDNINE**

**Članak 12.**

Novčanu naknadu korisnicima doplatka za pomoć i njegu i korisnicima osobne invalidnine mogu ostvariti korisnici doplatka za pomoć i njegu i korisnici osobne invalidnine utvrđeni Zakonom.

Osobama do navršene 18. godine života, odnosno do završetka redovnog školovanja, a najduže do navršene 26. godine života, priznaje se novčana naknada korisnicima doplatka za pomoć i njegu i korisnicima osobne invalidnine u većem iznosu koju za svaku godinu utvrđuje gradonačelnik Grada Zagreba.

**Članak 13.**

Korisnici iz članka 12. ove odluke svrstavaju se u dvije skupine:

- I. skupina - korisnici doplatka za pomoć i njegu u punom iznosu i korisnici osobne invalidnine, prema Zakonu;

- II. skupina - korisnici doplatka za pomoć i njegu u smanjenom iznosu, prema Zakonu.

**Članak 14.**

Korisniku novčane naknade iz članka 12. ove odluke kojemu doplatak za pomoć i njegu ili osobna invalidnina miruju na temelju rješenja nadležnog tijela sukladno Zakonu, red će rješenjem o mirovanju novčane naknade obustaviti isplatu naknade.

Rješenjem o prestanku mirovanja novčane naknade iz članka 12. ove odluke Ured će odlučiti i o nastavku isplate novčane naknade koja počinje teći od prvog dana sljedećeg mjeseca nakon prestanka mirovanja doplatka za pomoć i njegu ili osobne invalidnine.

**NOVČANA NAKNADA KORISNICIMA INKLUZIVNOG DODATKA**

**Članak 15.**

Novčanu naknadu korisnicima inkluzivnog dodatka mogu ostvariti korisnici inkluzivnog dodatka kojima je to pravo priznato sukladno zakonu kojim se uređuje inkluzivni dodatak.

Osobama do navršene 18. godine života, odnosno do završetka redovnog školovanja, a najduže do navršene 26. godine života, priznaje se novčana naknada korisnicima inkluzivnog dodatka u većem iznosu, koju za svaku godinu utvrđuje gradonačelnik Grada Zagreba.

**Članak 16.**

Korisniku novčane naknade korisnicima inkluzivnog dodatka kojemu pravo na inkluzivni dodatak miruje na temelju rješenja nadležnog tijela sukladno zakonu kojim se uređuje inkluzivni dodatak, ured će rješenjem o mirovanju novčane naknade korisnicima inkluzivnog dodatka obustaviti isplatu novčane naknade korisnicima inkluzivnog dodatka.

Rješenjem o prestanku mirovanja novčane naknade korisnicima inkluzivnog dodatka Ured će odlučiti i o nastavku isplate novčane naknade korisnicima inkluzivnog dodatka, koja počinje teći od prvog dana sljedećeg mjeseca nakon prestanka mirovanja prava na inkluzivni dodatak.

**NOVČANA NAKNADA**

**OSOBAMA KOJIMA JE PRIZNATO PRAVO NA STATUS RODITELJA NJEGOVATELJA ILI STATUS NJEGOVATELJA**

**Članak 17.**

Novčanu naknadu osobama kojima je priznato pravo na status roditelja njegovatelja ili status njegovatelja mogu ostvariti osobe kojima je to pravo utvrđeno rješenjem nadležnog tijela sukladno Zakonu, a koje:

- žive u kućanstvu čiji ukupni prihodi ne prelaze iznos naknade koja je roditelju njegovatelju ili njegovatelju priznata sukladno članku 65. stavku 1. Zakona, ako im je pravo na status roditelja njegovatelja ili njegovatelja priznato sukladno članku 65. stavku 1. Zakona;

- žive u kućanstvu čiji ukupni prihodi ne prelaze iznos naknade koja je roditelju njegovatelju ili njegovatelju priznata sukladno članku 65. stavku 2. Zakona , ako im je pravo na status roditelja njegovatelja ili njegovatelja priznato sukladno članku 65. stavku 2. Zakona;

- žive u kućanstvu čiji ukupni prihodi ne prelaze iznos naknade koja je roditelju njegovatelju ili njegovatelju priznata sukladno članku 65. stavku 3. Zakona , ako im je pravo na status roditelja njegovatelja ili njegovatelja priznato sukladno članku 65. stavku 3. Zakona.

Kada je u kućanstvu više osoba steklo pravo na status roditelja njegovatelja ili status njegovatelja, novčanu naknadu iz stavka 1. ovoga članka može ostvariti svaka od tih osoba, pod uvjetom da je naknada za status roditelja njegovatelja ili status njegovatelja, utvrđena rješenjem nadležnog tijela sukladno Zakonu, jedini prihod obitelji.

Kada u kućanstvu žive samo roditelj i djeca (jednoroditeljska obitelj), a roditelj ima status roditelja njegovatelja i ostvaruje pravo na mjesečno uzdržavanje djece u skladu sa zakonima kojima se uređuju obiteljski odnosi i uzdržavanje, novčanu naknadu iz stavka 1. ovoga članka roditelj njegovatelj može ostvariti bez obzira na visinu iznosa koji mjesečno prima za uzdržavanje djece i bez obzira na visinu obiteljske mirovine koju dijete ostvaruje.

**NOVČANA NAKNADA ZA OSOBNE POTREBE (DŽEPARAC)**

**KORISNICIMA DOMA ZA STARIJE OSOBE**

**Članak 18.**

Novčanu naknadu za osobne potrebe (džeparac) korisnicima doma za starije osobe mogu ostvariti korisnici stalnog ili privremenog smještaja u domu za starije osobe na području Grada Zagreba kojima je pravo na naknadu za osobne potrebe utvrđeno rješenjem nadležnog tijela sukladno Zakonu.

Novčanu naknadu iz stavka 1. ovoga članka ne mogu ostvariti osobe kojima je priznata novčana naknada umirovljenicima.

**NOVČANA NAKNADA**

**KORISNICIMA PRAVA NA NACIONALNU NAKNADU ZA STARIJE OSOBE**

**Članak 19.**

Novčanu naknadu korisnicima prava na nacionalnu naknadu za starije osobe mogu ostvariti korisnici prava na nacionalnu naknadu za starije osobe kojima je to pravo utvrđeno rješenjem Hrvatskog zavoda za mirovinsko osiguranje, a koji imaju prijavljeno prebivalište na području Grada Zagreba najmanje pet godina neprekidno prije podnošenja zahtjeva.

**NOVČANA NAKNADA**

**KORISNICIMA PRAVA NA DOPLATAK ZA DJECU BEZ JEDNOG RODITELJA**

**Članak 20.**

Novčanu naknadu korisnicima prava na doplatak za djecu bez jednog roditelja može ostvariti korisnik doplatka za dijete bez jednog roditelja, korisnik doplatka za dijete čiji je jedan roditelj nepoznat ili nepoznatog prebivališta ili potpuno nesposoban za samostalan život i rad ili mu je oduzeta poslovna sposobnost, kojemu je pravo na doplatak za djecu utvrđeno rješenjem Hrvatskog zavoda za mirovinsko osiguranje, a nije korisnik zajamčene minimalne naknade.

**NAKNADA ZA TROŠKOVE STANOVANJA**

**Članak 21.**

Pravo na naknadu za troškove stanovanja priznaje se:

- kućanstvu, korisniku zajamčene minimalne naknade, u visini do 30 % iznosa zajamčene minimalne naknade;

- samcu, korisniku zajamčene minimalne naknade, u visini do 40 % iznosa zajamčene minimalne naknade.

Troškovi stanovanja u smislu ove odluke obuhvaćaju: najamninu, komunalnu naknadu, troškove grijanja, vodne usluge, troškove koji su nastali zbog radova na povećanju energetske učinkovitosti zgrade i troškove odvoza komunalnog otpada.

**Članak 22.**

Naknada za troškove stanovanja plaća se na način da Ured, djelomično ili u cijelosti, plati račun izravno ovlaštenoj pravnoj osobi koja je obavila uslugu ili uplati utvrđenu visinu najma na transakcijski račun najmodavca na temelju ugovora o najmu ovjerenog od strane javnog bilježnika.

Iznimno, naknada za troškove stanovanja kojom se podmiruju troškovi ogrjeva korisnika koji se griju na drva isplaćuje se izravno na račun korisnika.

**Članak 23.**

Ako je zahtjev za priznavanje prava na naknadu za troškove stanovanja podnesen do 15. u mjesecu, korisnik ostvaruje pravo na naknadu za tekući mjesec, a ako je zahtjev podnesen iza 15. u mjesecu, korisnik ostvaruje pravo na naknadu od prvog dana sljedećeg mjeseca.

**NOVČANA NAKNADA HRVATSKIM BRANITELJIMA IZ DOMOVINSKOG RATA U POVODU BLAGDANA USKRSA I BOŽIĆA**

**Članak 24.**

Novčanu naknadu hrvatskim braniteljima iz Domovinskog rata u povodu blagdana Uskrsa (uskrsnica) i Božića (božićnica) može ostvariti hrvatski branitelj iz Domovinskog rata koji u vrijeme podnošenja zahtjeva ima prebivalište u Gradu Zagrebu i koji je korisnik novčane naknade za nezaposlene hrvatske branitelje iz Domovinskog rata ili zajamčene minimalne naknade.

Zahtjev za priznavanje novčane naknade iz stavka 1. ovoga članka podnosi se najkasnije 15 dana prije blagdana Uskrsa i Božića.

O novčanoj naknadi iz stavka 1. ovoga članka odlučuje gradsko upravno tijelo nadležno za branitelje.

**NAKNADA ZA TROŠKOVE STANOVANJA**

**KORISNICIMA PRAVA NA NOVČANU NAKNADU ZA NEZAPOSLENE HRVATSKE BRANITELJE IZ DOMOVINSKOG RATA I ČLANOVE NJIHOVIH OBITELJI**

**Članak 25.**

Naknadu za troškove stanovanja korisnicima prava na novčanu naknadu za nezaposlene hrvatske branitelje iz Domovinskog rata i članove njihovih obitelji mogu ostvariti hrvatski branitelji iz Domovinskog rata i članovi njihovih obitelji kojima je pravo na novčanu naknadu za nezaposlene hrvatske branitelje iz Domovinskog rata priznato sukladno zakonu kojim se uređuju prava hrvatskih branitelja iz Domovinskog rata i članova njihovih obitelji.

**Članak 26.**

Troškovi stanovanja iz članka 25. ove odluke obuhvaćaju: troškove električne energije, toplinske energije, plina, potrošnje vode, slivnih voda, komunalne naknade, odvoza komunalnog otpada i najamnine do visine utvrđene sukladno članku 5. stavku 1. ove odluke.

**Članak 27.**

Naknada za troškove stanovanja ostvaruje se tako da Ured, djelomično ili u cijelosti, plati račun izravno ovlaštenoj pravnoj osobi koja je obavila uslugu ili uplati utvrđenu visinu najma na transakcijski račun najmodavca na temelju ugovora o najmu ovjerenog od strane javnog bilježnika.

**2. SOCIJALNE USLUGE**

**POMOĆ DJECI U MLIJEČNOJ HRANI**

**Članak 28.**

Pomoć djeci u mliječnoj hrani može ostvariti roditelj ili skrbnik djeteta u dobi do 12 mjeseci ako je po procjeni odabranog liječnika pedijatra utvrđena potreba za dodatnom prehranom, pod uvjetom da roditelj ili skrbnik djeteta živi u zajedničkom kućanstvu s djetetom.

Pomoć djeci u mliječnoj hrani mogu ostvariti osobe iz stavka 1. ovoga članka koji žive u kućanstvu čiji ukupni mjesečni prihod po članu kućanstva ne prelazi iznos od 438,00 eura.

**POMOĆ U OBITELJSKIM PAKETIMA**

**Članak 29.**

Pomoć u obiteljskim paketima može ostvariti:

- obitelj ili skrbnik troje i više maloljetne djece ako su korisnici zajamčene minimalne naknade;

- jednoroditeljska obitelj s jednim ili više maloljetne djece ako je korisnik zajamčene minimalne naknade;

- obitelj hrvatskog branitelja iz Domovinskog rata ako redoviti ukupni mjesečni prihodi hrvatskog branitelja i članova njegova kućanstva ne prelaze 230 % od osnovice za izračun drugih naknada iz Zakona, uvećana za 20 %;

- obitelj ili skrbnik troje i više maloljetne djece i jednoroditeljska obitelj s jednim ili više maloljetne djece, u kojoj je jednom članu obitelji račun blokiran sukladno propisima o provedbi ovrhe na novčanim sredstvima, a kojima mjesečni prihod po članu kućanstva ne prelazi 100 % od osnovice za izračun zajamčene minimalne naknade;

- obitelj ili samac koji su se zbog elementarne nepogode (potres, poplava, požar i drugo), zdravstvenog stanja, nezaposlenosti i drugih kriznih situacija našli u nepovoljnim životnim okolnostima, dok te okolnosti traju.

Pomoć u obiteljskim paketima ne mogu ostvariti korisnici iz stavka 1. alineje 4. ovoga članka koji imaju u vlasništvu drugu nekretninu, osim nekretnine koju koriste za stanovanje.

Korisnici pomoći u obiteljskim paketima ne mogu istodobno biti korisnici prehrane u pučkoj kuhinji.

Obiteljski paketi sadrže: namirnice, sredstva za čišćenje i održavanje osobne higijene.

**Članak 30.**

Korisnike pomoći u obiteljskim paketima mjesečno utvrđuje Ured, i to za:

- korisnike zajamčene minimalne naknade na temelju dopisa nadležnog tijela sukladno Zakonu;

- kućanstvo branitelja Domovinskog rata na temelju evidencije Ureda;

- korisnike iz članka 29. stavka 1. alineje 4. ove odluke na temelju potvrde FINA-e o blokadi računa ovršenika, ispisa prometa po zaštićenom računu za prethodni mjesec, obračuna plaće u prethodnom mjesecu za sve zaposlene članove kućanstva, obavijesti o mirovinskim primanjima za prethodni mjesec za sve članove kućanstva koji su u mirovini i izjave da nemaju u vlasništvu drugu nekretninu, osim nekretnine koju koriste za stanovanje;

- korisnike iz članka 29. stavka 1. alineje 5. ove odluke na temelju procjene Ureda.

Korisnike pomoći u obiteljskim paketima iz stavka 1. alineje 1. ovoga članka utvrđuje Ured po službenoj dužnosti.

**Članak 31.**

Pomoć u obiteljskim paketima korisnicima pripada od prvog dana sljedećeg mjeseca nakon mjeseca u kojem je zaprimljen dopis nadležnog tijela sukladno Zakonu ili je zaprimljen zahtjev korisnika iz članka 29. stavka 1. alineje 3., 4. i 5. ove odluke.

Pomoć u obiteljskim paketima korisnicima prestaje ako je ne koriste tri puta u šest mjeseci, a mogu je ponovno ostvariti nakon proteka roka od tri mjeseca od prestanka.

**LJETOVANJE**

**Članak 32.**

Ljetovanje mogu ostvariti djeca predškolskog uzrasta i školskog uzrasta do završetka osnovne škole, a koja su:

- djeca korisnika prava socijalne skrbi ostvarenih sukladno ovoj odluci ili Zakonu;

- djeca iz obitelji slabijeg imovinskog stanja prema procjeni osnovnih škola i vrtića Grada Zagreba;

-djeca hrvatskih branitelja iz Domovinskog rata koja žive u kućanstvu čiji mjesečni prihodi po članu kućanstva u prethodnoj kalendarskoj godini ne prelaze iznos od 70% proračunske osnovice u Republici Hrvatskoj.

Ljetovanje mogu ostvariti i djeca s teškoćama u razvoju i osobe s invaliditetom te njihovi pratitelji, sukladno potrebi koju utvrđuje Ured.

Usluga ljetovanja se ostvaruje počevši s danom početka korištenja te usluge.

**PREHRANA U PUČKOJ KUHINJI**

**Članak 33.**

Prehranu u pučkoj kuhinji mogu ostvariti:

- korisnici zajamčene minimalne naknade;

- radno sposoban samac i kućanstvo u kojem je jednom članu kućanstva račun blokiran sukladno propisima o provedbi ovrhe na novčanim sredstvima, a kojima mjesečni prihod po članu kućanstva ne prelazi 100 % osnovice za izračun zajamčene minimalne naknade;

- starija osoba i osoba potpuno nesposobna za rad čiji je račun blokiran sukladno propisima o provedbi ovrhe na novčanim sredstvima, a čiji mjesečni prihod ne prelazi 130 % osnovice za izračun zajamčene minimalne naknade;

- korisnici novčane naknade za nezaposlene hrvatske branitelje iz Domovinskog rata ostvarene sukladno zakonu kojim se uređuju prava hrvatskih branitelja iz Domovinskog rata i članova njihovih obitelji.

Prehrana u pučkoj kuhinji organizira se svakodnevnom pripremom i podjelom ručka.

Prehranu u pučkoj kuhinji ne mogu ostvariti korisnici iz stavka 1. alineja 2., 3. i 4. ovoga članka koji imaju u vlasništvu drugu nekretninu, osim nekretnine koju koriste za stanovanje.

Iznimno, prehranu u pučkoj kuhinji mogu ostvariti i osobe na temelju dopisa nadležnog tijela sukladno Zakonu koji mora sadržavati i pisanu procjenu nadležnog tijela o potrebi za ostvarivanjem prehrane u pučkoj kuhinji.

Prehrana u pučkoj kuhinji ostvaruje se počevši s danom početka korištenja te usluge.

**Članak 34.**

Ured mjesečno utvrđuje korisnike prehrane u pučkoj kuhinji na temelju dopisa nadležnog tijela sukladno Zakonu kojim se dokazuje da je korisnik zajamčene minimalne naknade, evidencije Ureda kojom se dokazuje da je korisnik novčane naknade za nezaposlene hrvatske branitelje iz Domovinskog rata, potvrde FINA-e o blokadi računa ovršenika, ispisa prometa po zaštićenom računu za prethodni mjesec, obračuna plaće u prethodnom mjesecu za sve zaposlene članove kućanstva, obavijesti o mirovinskim primanjima za prethodni mjesec za sve članove kućanstva koji su u mirovini, izjave da nemaju u vlasništvu drugu nekretninu, osim nekretnine koju koriste za stanovanje.

Ured mjesečno utvrđuje prehranu u pučkoj kuhinji i osobama iz članka 33. stavka 4. ove odluke.

**Članak 35.**

Prehrana u pučkoj kuhinji korisnicima iz članka 33. ove odluke prestaje ako nisu koristili najmanje jednu trećinu socijalne usluge prehrane u pučkoj kuhinji u tromjesečnom razdoblju, osim ako su bili na bolničkom liječenju što dokazuju vjerodostojnom medicinskom dokumentacijom.

Prehrana u pučkoj kuhinji može se ponovno ostvariti nakon proteka roka od tri mjeseca od prestanka korištenja te usluge.

Korisnici prehrane u pučkoj kuhinji ne mogu istodobno biti korisnici pomoći u obiteljskim paketima.

**BESPLATNA PRETPLATNA KARTA ZET-a**

**Članak 36.**

Besplatnu godišnju pretplatnu kartu ZET-a, ako je ne ostvaruju po drugoj osnovi, mogu ostvariti:

a) osobe do navršenih 18 godina života;

b) osobe starije od 65 godina života;

c) umirovljenici mlađi od 65 godina života čiji su ukupni prihodi jednaki ili manji od 560,00 eura mjesečno;

d) osobe s invaliditetom mlađe od 65 godina života koje nisu u radnom odnosu, a imaju utvrđen drugi, treći ili četvrti stupanj težine invaliditeta - oštećenja funkcionalnih sposobnosti prema propisima o vještačenju i metodologijama vještačenja ili najmanje 40 % oštećenja organizma ili tjelesnog oštećenja;

e) korisnici zajamčene minimalne naknade potpuno nesposobni za rad;

f) osobe kojima je priznato pravo na status roditelja njegovatelja ili status njegovatelja;

g) dobrovoljni davatelji krvi, i to muškarci koji su krv dali trideset i više puta i žene koje su krv dale dvadeset i više puta;

h) redoviti studenti koji žive u kućanstvu čiji su mjesečni prihodi po članu kućanstva jednaki ili manji od 265,45 eura;

i) redoviti učenici i redoviti studenti bez prijavljenog prebivališta u Gradu Zagrebu, a školuju se na području Grada Zagreba i rješenjem nadležnog tijela im je priznato pravo na uslugu smještaja u ustanovi socijalne skrbi na području Grada Zagreba ili udomiteljskoj obitelji na području Grada Zagreba ili im je priznato pravo na uslugu organiziranog stanovanja na području Grada Zagreba;

j) članovi obitelji smrtno stradaloga, zatočenoga ili nestaloga hrvatskog branitelja iz Domovinskog rata, sukladno zakonu kojim se uređuju prava hrvatskih branitelja iz Domovinskog rata i članova njihovih obitelji.

Besplatno korištenje prijevoza ima i pratitelj osobe iz stavka 1. podtočke d) ovoga članka koja je slijepa, za vrijeme pružanja usluge pratnje.

Korisnici iz stavka 1. podtočaka a) i b), ako ne ostvaruju besplatnu godišnju pokaznu kartu ZET-a po osnovi podtočaka od c) do j) ovoga članka, zahtjev za ostvarivanje besplatne godišnje pretplatne karte ZET-a podnose ZET-u.

**Članak 37.**

Besplatnu mjesečnu pretplatnu kartu ZET-a, ako je ne ostvaruju po drugoj osnovi, mogu ostvariti:

a) žrtve nasilja u obitelji smještene u skloništa na području Grada Zagreba;

b) nezaposlene osobe koje žive u kućanstvu čiji su ukupni mjesečni prihodi po članu kućanstva jednaki ili manji od 265,45 eura.

**SMJEŠTAJ**

**Članak 38.**

Uslugu smještaja u prihvatilište ili prenoćište mogu ostvariti:

- beskućnici koje na smještaj uputi nadležno tijelo sukladno Zakonu;

- beskućnici koji se zateknu izvan mjesta prebivališta ili boravišta i nisu u stanju brinuti se o sebi;

- beskućnici koji nemaju prebivalište ili boravište i nisu u stanju brinuti se o sebi;

- beskućnici kojima je zbog krizne situacije ugrožen život, zdravlje ili dobrobit.

**Članak 39.**

Socijalno ugrožene odrasle osobe kojima je zbog krizne situacije ugrožen život, zdravlje ili dobrobit, mogu ostvariti uslugu smještaja u stambenim prostorima na korištenju ili u vlasništvu Grada Zagreba, prihvatilištu ili prenoćištu.

Obitelji s maloljetnom djecom kojima je zbog krizne situacije ugrožen život, zdravlje ili dobrobit, a koje nisu u mogućnosti same osigurati odgovarajući smještaj, mogu ostvariti uslugu smještaja u stambenim prostorima na korištenju ili u vlasništvu Grada Zagreba, osim u prihvatilištu ili prenoćištu.

**Članak 40.**

Radi zadovoljavanja osnovnih životnih potreba održavanja osobne higijene, beskućnik može ostvariti kupon za kupanje u javnom kupalištu.

Kupon iz stavka 1. ovoga članka izdaje Ured, sukladno iskazanoj potrebi za beskućnika.

**Članak 41.**

Usluga smještaja može trajati najdulje do šest mjeseci počevši od prvog dana korištenja smještaja, a iznimno do godinu dana.

**POMOĆ U KUĆI**

**Članak 42.**

Pomoć u kući može ostvariti osoba:

- kojoj je zbog tjelesnog, mentalnog, intelektualnog ili osjetilnog oštećenja ili trajnih promjena u zdravstvenom stanju ili starosti prijeko potrebna pomoć druge osobe ili

- kojoj je zbog privremenih promjena u zdravstvenom stanju prijeko potrebna pomoć druge osobe.

Pomoć u kući osobi iz stavka 1. ovoga članka priznaje se ako:

- nema mogućnosti da joj pomoć u kući osiguraju roditelj, bračni drug ili djeca;

- nema sklopljen ugovor o doživotnom ili dosmrtnom uzdržavanju;

- nije otuđila nekretnine ili pokretnine veće vrijednosti u posljednjih godinu dana od dana podnošenja zahtjeva za priznavanje pomoći u kući;

- mjesečni prihod samca ili mjesečni prihod po članu kućanstva ne prelazi iznos od 500,00 eura;

- pomoć u kući ne ostvaruje na temelju rješenja nadležnog tijela sukladno Zakonu;

- nije korisnik prava na doplatak za pomoć i njegu.

Iznimno, korisnik prava na doplatak za pomoć i njegu može ostvariti pomoć u kući za zadovoljavanje pojedine potrebe iz članka 43. ove odluke, ako nema mogućnosti da mu pomoć u kući osiguraju roditelj, bračni drug ili djeca.

Pomoć u kući priznaje se s danom početka korištenja te usluge.

**Članak 43.**

Pomoć u kući može obuhvatiti:

- organiziranje prehrane (priprema ili nabava i dostava gotovih obroka u kuću);

- obavljanje kućnih poslova (dostava živežnih namirnica, pomoć u pripremanju obroka, pranje posuđa, pospremanje stana, donošenje vode, ogrjeva i slično, organiziranje pranja i glačanja rublja, nabava lijekova i drugih potrepština i dr.);

- održavanje osobne higijene (pomoć u oblačenju i svlačenju, u kupanju i obavljanju drugih higijenskih potreba);

- zadovoljavanje drugih svakodnevnih potreba.

Ovisno o tjelesnom, mentalnom i zdravstvenom stanju podnositelja zahtjeva, pomoć u kući obuhvaća dostavu jednog gotovog obroka u kuću dnevno te najviše do 8 sati ostalih usluga pomoći u kući mjesečno, a što se utvrđuje rješenjem o priznavanju pomoći u kući.

**SAVJETOVANJE SA STRUČNOM PODRŠKOM**

**Članak 44.**

Savjetovanje sa stručnom podrškom pruža se korisnicima novčanih naknada i socijalnih usluga koje osigurava Grad Zagreb, a odnosi se na pomoć stručne osobe sa svrhom uspješnoga prevladavanja nedaća i teškoća u području odgoja i obrazovanja, mirovinskog i zdravstvenog osiguranja, socijalne skrbi, zapošljavanja i rehabilitacije, pravne problematike, obiteljskih odnosa i drugih područja, na pomoć stručne osobe u vođenju kućanstva, raspolaganju novcem, organizirano djetetovo učenje, nabavi odjeće, uključivanju u pučke kuhinje, klubove, pronalaženju posla, rješavanju problema stanovanja, uključivanju u radionice različitog sadržaja (kreativne i rekreativne radionice, radionice usvajanja socijalnih vještina, financijske pismenosti, energetske učinkovitosti i sl.), a koje omogućavaju kvalitetnije zadovoljavanje životnih potreba i drugo.

**PODMIRENJE POGREBNIH TROŠKOVA**

**Članak 45.**

Podmirenje pogrebnih troškova iz proračuna Grada Zagreba osigurava se za preminule osobe koje su u trenutku smrti imale prijavljeno prebivalište na području Grada Zagreba, pod uvjetom da:

- nema obveznika zakonskoga ili ugovornog uzdržavanja ili drugih osoba koje žele podmiriti pogrebne troškove ili ih ima, ali su korisnici zajamčene minimalne naknade;

- troškove pogreba ne podmiruje nadležno tijelo sukladno Zakonu;

- troškove pogreba ne podmiruje nadležno ministarstvo na temelju zakona kojim se uređuju prava hrvatskih branitelja iz Domovinskog rata i članova njihovih obitelji;

- se troškovi pogreba ne mogu podmiriti na temelju članstva preminule osobe u udruzi za solidarnu posmrtnu pripomoć ili iz police osiguranja.

**Članak 46.**

O potrebi podmirenja pogrebnih troškova Ured može obavijestiti svaka fizička ili pravna osoba.

**Članak 47.**

Pogrebni troškovi, u smislu ove odluke, uključuju: prijevoz umrle osobe do groblja Gaj urni - Krematorij u Zagrebu, opremanje minimalnom pogrebnom opremom za kremiranje, kremiranje i polaganje urne u zajedničku grobnicu.

Pogrebni troškovi ne uključuju troškove prijevoza do područja Grada Zagreba ako je osoba preminula izvan područja Grada Zagreba.

**Članak 48.**

Pogrebni troškovi podmiruju se tako da Grad Zagreb plaća pogrebne troškove iz članka 47. ove odluke fizičkoj ili pravnoj osobi koja je obavila uslugu za koju ima sklopljen ugovor s Gradom Zagrebom.

Grad Zagreb će za preminulu osobu koja je imala prihod ili imovinu zatražiti povrat pogrebnih troškova od njezinih nasljednika.

**IV. POSTUPAK OSTVARIVANJA NOVČANIH NAKNADA I SOCIJALNIH USLUGA**

**Članak 49.**

Postupak za ostvarivanje novčanih naknada i socijalnih usluga propisanih ovom odlukom pokreće se na zahtjev stranke, na obrascu koji se objavljuje na internetskoj stranici Grada Zagreba i na oglasnim pločama gradske uprave, ako ovom odlukom nije drugačije utvrđeno.

Prilikom podnošenja zahtjeva za ostvarivanje novčanih naknada i socijalnih usluga propisanih ovom odlukom, kao i tijekom korištenja novčanih naknada i socijalnih usluga propisanih ovom odlukom, podnositelj zahtjeva dužan je dostaviti Uredu dokaze i isprave navedene na obrascu iz stavka 1. ovoga članka.

**Članak 50.**

Korisnik se može odreći novčanih naknada i socijalnih usluga propisanih ovom odlukom.

**Članak 51.**

Novčane naknade i socijalne usluge propisane ovom odlukom korisnicima pripadaju od prvoga dana sljedećeg mjeseca nakon podnošenja urednog zahtjeva, ako ovom odlukom nije drugačije utvrđeno.

**Članak 52.**

Korisnik je dužan Uredu prijaviti svaku promjenu činjenica koje utječu na ostvarivanje novčanih naknada i socijalnih usluga propisanih ovom odlukom, u roku od 15 dana od dana nastanka promjene.

Ako su se promijenile okolnosti o kojima ovisi ostvarivanje pojedine novčane naknade ili socijalne usluge iz ove odluke, donijet će se novo rješenje, ako ovom odlukom nije drugačije određeno.

**Članak 53.**

Ured je obvezan najmanje jedanput godišnje preispitati postojanje uvjeta za korištenje priznatih novčanih naknada i socijalnih usluga propisanih ovom odlukom, za sve korisnike.

Ured odlučuje, i po službenoj dužnosti, o prestanku priznatih novčanih naknada i socijalnih usluga propisanih ovom odlukom, ako utvrdi da korisnik ne ispunjava uvjete za daljnje ostvarivanje novčane naknade ili socijalne usluge priznate sukladno ovoj odluci.

**Članak 54.**

Ured korisnicima socijalnih usluga iz članka 4. točke 2. alineja 1., 2. i 4. ove odluke izdaje socijalnu karticu.

**V. POVRAT NEOSNOVANO PRIMLJENIH IZNOSA**

**Članak 55.**

Korisnik koji je ostvario novčane naknade ili socijalne usluge propisane ovom odlukom dužan je vratiti neosnovano primljene iznose koje je stekao na temelju ove odluke, ako je:

- na temelju neistinitih ili netočnih podataka za koje je znao ili morao znati da su neistiniti ili netočni, ili na drugi način ostvario novčanu naknadu ili socijalnu uslugu za koju nije ispunjavao uvjete;

- ostvario novčanu naknadu ili socijalnu uslugu zbog toga što nije prijavio promjenu koja utječe na prestanak ili opseg novčane naknade ili socijalne usluge, a znao je ili je morao znati za tu promjenu.

**VI. PRIJELAZNE I ZAVRŠNE ODREDBE**

**Članak 56.**

Korisnicima inkluzivnog dodatka, kojima je rješenjem nadležnog tijela o priznavanju prava na inkluzivni dodatak prestalo pravo na doplatak za pomoć i njegu ili pravo na osobnu invalidninu i kojima je do 1. kolovoza 2024., zbog prestanka prava na doplatak za pomoć i njegu ili prava na osobnu invalidninu rješenjem Ureda prestalo pravo na novčanu naknadu korisnicima doplatka za pomoć i njegu i korisnicima osobne invalidnine, pravo na novčanu naknadu korisnicima inkluzivnog dodatka pripada od prvoga dana sljedećeg mjeseca nakon mjeseca u kojem im je prestalo pravo na novčanu naknadu korisnicima doplatka za pomoć i njegu i korisnicima osobne invalidnine.

**Članak 57.**

Osobama do navršenih 18 godina života, koje ostvare besplatnu godišnju pretplatnu kartu ZET-a sukladno članku 37. stavku 1. podtočki a) ove odluke, nadoknadit će se trošak kupljene godišnje pretplatne karte od dana stupanja na snagu ove odluke do kraja razdoblja valjanosti godišnje pretplatne karte, a najkasnije do navršene 18. godine života.

**Članak 58.**

Danom stupanja na snagu ove odluke prestaje važiti Odluka o socijalnoj skrbi (Službeni glasnik Grada Zagreba 22/22, 29/22, 8/23, 30/23, 39/23 – pročišćeni tekst, 17/24 i 21/24).

**Članak 59.**

Postupci započeti do stupanja na snagu ove odluke dovršit će se sukladno odredbama ove odluke.

**Članak 60.**

Ova odluka bit će objavljena u Službenom glasniku Grada Zagreba, a stupa na snagu 1. travnja 2025.

KLASA:

URBROJ:

Zagreb,

Predsjednik

Gradske skupštine

**Joško Klisović, v. r.**